Zeso Imehiza uati taha rricazapa Zeso poua uatimade iape poua tezerre birrini oni Sedro rrippeuarri rrauirrarrarode.
Arra Zeso itezerre toqquezimauiuarripe ppa taui carri tade.
Zoda Iscariotepa Zeso ccaccorade,
poua naco nauiuarri nauato tarrari.
Naniuarripe Zeso poua uatimade iape poua tezerre maitta ihiqueriqqui rade.
Nauiuarrina Zodapa rromanodenicca isso teppeppe,
dada toqquimauarricca cacauadedeni tezerre eccarronabaqquirraride.
Dada toqquimade taminedeni,
marinarra onini parizeoza rrehe quenarrarideni tezerre zosse inarronabaqqui-manarrari.
Bacco narronemanazapa zepedenima rrauirronade.
Rrorrororo,
uauacca,
uauarrina,
massito cauidiqquimera nani narronemanarraride.
Zesopa poua tozepe torrauiuarrine nauato taporaha pouatoui rrauirronarrarideniuarri toccaza uati tade:
—Nerrecorraritoui rraui tirrarronarraro?
−nade.
Naraha pouadeni cacomeremanade:
—Zeso Nazaretiuarriccatoui rrauirrarronarraro −quenade.
Naraha Zeso poua cacomerade:
—Ouape arri −nade.
Arra Zeso poua ccaccorade Zoda naco pouadenizama carrimanade
Zesopa —Ouape arri −naza pouadeni nattiuarri ttiri tanimananarra touedimama canarracanimade.
Naraha Zeso pouadeniza uati tapomade:
—Nerrecorraritoui rraui tirrarronarraro?
−napomade.
Naraha pouadenipa:
—Zeso Nazaretiuarriccatoui −quenade.
Naraha Zeso uati tapomade:
—Naza uati onapopa:
“Ouape arri” ohonanapa.
Otoui tiquenezape arra ouatimadedenipa pouadeni rraui torranirizana,
onarraro −nade.
Narrarope pina Zeso Imehiza uati tapoza:
—Abi,
arra ouaza tinanabaqquirraripa amossinarra canima-rrarana −naporrarissa inananiuarrine.
Naraha Simao-Pedoropa poua nacoricca massito cauidiqquimerani nani zoppa tanerre rreo,
taminecca zozosse oni Maoco uaribo nauatoniuarricca ca tanerre tarro canade.
Maocopa dada toqquimadedenicca tamine deni torrarraricca zozosse.
Naraha Zesopa Pedoroza uati tade:
—Ticca massito tinacoriza zo tizimanirri.
Arrirraro uimape occa Abicca zossenirri ocasserani ouaniuarrine.
Poua Attiza ibo onerrerani −nade Zeso.
Nazapa isso teppeppe bazima poccadeni tamine tezerre,
zodeodeni mota arra Deoza dada toqquimauarricca cacauadedeni quenaza Zeso dama iquenazapa birri rrore iquenade.
Nazapa dada toqquimadedenicca taminebote onipa Anasacca ozauarri iaqquemanade.
Pouapa Caipacca coco.
Caipapa narrari uarranoza dada toqquimadedenicca tamine deni torrarrari.
Caipana zodeodeniza uati taporraride:
—Madirra orraria bazima manaconedeni zoqqueuina bica taui,
ia icca zamacca bazima naco inarricarizemana-rreraniuarrine −naporraride Caipa atti.